**ΠΡΟΓΡΑΜΜΑΤΙΚΟΙ ΑΞΟΝΕΣ**

Για το επόμενο έτος της θητείας μας, προγραμματικοί μας άξονες είναι:

1. Η ολοκλήρωση της θεσμικής ανασυγκρότησης των υπηρεσιών του ΔΣΑ και η άμεση υλοποίηση των σχετικών αποφάσεων του Δ.Σ.
2. Η προώθηση των προτάσεών μας για τις αλλαγές του Κώδικα Δικηγόρων και της βελτίωσης της άσκησης των υποψηφίων δικηγόρων.
3. Η εντατικοποίηση των παρεμβάσεών μας για την αντιμετώπιση των φορολογικών μας ζητημάτων, ιδίως αυτά που συνδέονται με την επιβολή ΦΠΑ και το τέλος επιτηδεύματος.
4. Ομοίως, πέραν της προώθησης των συμπληρωματικών εναλλακτικών λύσεων για την αντιμετώπιση των ασφαλιστικών μας προβλημάτων, θα προχωρήσει συστηματικά και ολοκληρωμένα η προσπάθεια για την επίλυσή τους, μέσω της υποβολής συγκεκριμένων προτάσεων στους αρμοδίους φορείς, λ.χ. για το ζήτημα της ανακλιμάκωσης των ασφαλιστικών εισφορών.
5. Περαιτέρω, βασική μας επιδίωξη είναι η εξεύρεση λύσεων για τον εξορθολογισμό του μερίσματος και τη διεύρυνση της δικηγορικής ύλης. Η ενίσχυση του θεσμού της νομικής βοήθειας, περιλαμβανομένης της ποιότητας των παρεχομένων υπηρεσιών. Η διαρκής επιμόρφωση των νέων συναδέλφων και η ανάπτυξη σχέσεων συνεργασίας με επιστημονικές ενώσεις.
6. Η διεκδίκηση της θέσης και του ρόλου μας στην απονομή της δικαιοσύνης θα συνεχιστεί. Καθημερινά, υπεύθυνα και με αποφασιστικότητα. Επίσης, ενεργός θα είναι η συμμετοχή μας σε νομοπαρασκευαστικές επιτροπές του Υπουργείου Δικαιοσύνης.
7. Επιπλέον, σταθερά θα είμαστε πάντα παρόντες στα προβλήματα της κοινωνίας, προασπίζοντας τις εγγυήσεις μιας ευνομούμενης Πολιτείας και τα ατομικά δικαιώματα.
8. Τέλος, θα ενισχύσουμε τη θέση μας στο ευρωπαϊκό περιβάλλον, αναβαθμίζοντας τη συμμετοχή μας στην CCBE και σε άλλους ευρωπαϊκούς φορείς και ενώσεις.